Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2019/C 256/06)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen.

ENHEDSDOKUMENT

»OLIO DI PUGLIA«

EU-nr.: PGI-IT-02381 — 22.12.2017

BOB ( ) BGB ( X )

1. Betegnelse

»Olio di Puglia«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.5: Fedtstoffer (smør, margarine, olier m.m.)

3.2. Beskrivelse af produktet med betegnelsen i punkt 1

Duftmæssigt kendetegnes denne olie ved en udpræget olivenfrugtagtig duft af varierende intensitet med tydelige vegetabilske noter af nyslået græs og/eller blade, frisk mandel og/eller artiskok.

Smagsmæssigt er olien kendetegnet ved vegetabilske aromaer med bitre og skarpe noter af forskellig intensitet, som kan ledsages af noter af grøn mandel og/eller tidsel, og med en eftersmag af græs, artiskok og andre grøntsager og lette noter af frisk mandel.

Ekstra jomfruolivenolie med den beskyttede geografiske betegnelse »Olio de Puglia« skal på certificeringstidspunktet opfylde nedenstående specifikke kriterier.

— Farve: fra grøn til strågul, idet farven ændres over tid.

— Organoleptiske egenskaber: Egenskab Median Olivenfrugtagtig 2-8 Bitterhed 2-7 Skarphed 2-7

— Kemiske egenskaber: Syreindhold (%): ≤ 0,40 Peroxidtal (mEq O2/kg): ≤ 10 mEq O2/kg Ethylestere: ≤ 20 Biofenoler i alt: ≥ 300 mg/kg, heraf bioaktive fenoler ≥ 250 mg/kg.

De ovenfor nævnte kvalitetskriterier samt de ikke udtrykkeligt nævnte er under alle omstændigheder i overensstemmelse med gældende europæiske bestemmelser om ekstra jomfruolivenolie.

Udsving på 20 % i syreindholdet og peroxidtallet er tilladt.

3.3. Foder (kun for produkter af animalsk oprindelse) og råvarer (kun for forarbejdede produkter)

Den beskyttede geografiske betegnelse »Olio di Puglia« er forbeholdt ekstra jomfruolie, som er fremstillet af oliven af følgende nationale sorter, der er udbredte i regionen: Cellina di Nardò, Cima di Bitonto (eller Ogliarola Barese eller Ogliarola Garganica), Cima di Melfi, Frantoio, Ogliarola salentina (eller Cima di Mola), Coratina, Favolosa (eller FS-17), Leccino, Peranzana, der anvendes alene eller i kombination i olivenbedrifterne, i en andel på mindst 70 %. De øvrige tilstedeværende sorter må ikke overstige en andel på 30 %.

3.4. Specifikke etaper af produktionen, som skal finde sted i det afgrænsede geografiske område

Alle etaper i produktionsprocessen, dvs. dyrkning, høst og olieudvinding skal finde sted i det afgrænsede geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

Oplagring, aftapning og emballering skal finde sted inden for det afgrænsede geografiske område (produktionsområde) senest den 31. oktober året efter produktionsåret.

Oplagring er en etape i produktionsprocessen, som har til formål at beskytte produktet mod ændring af dets kemiske, organoleptiske og sundhedsmæssige egenskaber, jf. punkt 3.2.

Aftapning på flaske og emballering skal nødvendigvis finde sted i det afgrænsede geografiske område dels for at opfylde kvalitetskravene og navnlig bevare den definerende egenskab for »Olio di Puglia« BGB, dvs. koncentrationen af biofenoler, dels for navnlig at sikre sporbarheden af den ægte og autentiske ekstra jomfruolivenolie fra Puglia og sikre kontrollen med den. Der er flere grunde hertil:

— I den tid, hvor produktet opbevares i tankvognen under transporten, udsættes det for temperaturer, der er højere end i lagerlokalerne, og temperaturen stiger proportionalt med transportens varighed og de mekaniske stød (vibrationer). For at minimere risikoen for en for tidlig forringelse af produktets kemiske og organoleptiske egenskaber er det nødvendigt over længere afstande at opbevare produktet i endelige salgsemballager, der er så små som muligt, ved at tappe olien på flaske.

— Puglia er udsat for talrige tilfælde af forfalskning og svig, hvilket blev afsløret i rapporten Frantoio Italia 2018 fra ministeriets kontrolorgan Mipaaft, hvoraf det fremgår, at 50 % af tilfældene vedrører olie fra Puglia, der er kendt for sin fremragende kvalitet, men desværre også for de talrige retslige efterforskninger af forfalsket olie (i 2012 beslaglagde finanspolitiet i Sienna 7 722 ton forfalsket bulkolie fra Puglia).

De beholdere, i hvilke den ekstra jomfruolivenolie med den beskyttede geografiske betegnelse »Olio di Puglia« er emballeret med henblik på konsum, skal sikre en god opbevaring af produktet, have en kapacitet på højst 5 liter og være forseglede og forsynet med en etiket. Såfremt olien sælges til hotel- og restaurationsbranchen, kan den ekstra jomfruolivenolie med den beskyttede geografiske betegnelse »Olio di Puglia« emballeres i større beholdere.

3.6. Særlige regler for mærkning af det produkt, som betegnelsen henviser til

Det er forbudt at tilføje en kvalitativ beskrivelse til den beskyttede geografiske betegnelse »Olio di Puglia«, der ikke udtrykkeligt er fastsat i varespecifikationen, herunder brugen af følgende tillægsord: »fine« (fin), »scelto« (høj kvalitet), »selezionato« (udvalgt) og »superiore« (bedste kvalitet). Sandfærdige og verificerbare henvisninger til de enkelte producenters metoder eller produktionsteknikker er tilladt, det gælder bl.a.: »monovarietale« (enkeltsort), »raccolto a mano« (håndplukket) osv., når de er forhåndsgodkendt af kontrolorganet.

Det er tilladt at anvende henvisninger til navne, firmanavne, private og/eller offentlige mærker, blot de er korrekte, ikke har karakter af anprisninger og ikke kan vildlede forbrugerne.

Det er kun tilladt at anvende navne på bedrifter, jorde eller gårde og deres geografiske beliggenhed samt en henvisning til emballering i olivenoliebedriften eller i sammenslutningen af olivenoliebedrifter i produktionsområdet, hvis mindst 51 % af produktionen er fremstillet af oliven høstet i olivenplantager på samme bedrift.

Navnet på den beskyttede geografiske betegnelse »Puglia« skal figurere på etiketten med læselige bogstaver, der ikke kan udviskes, således at det kan skelnes fra alle de øvrige oplysninger på etiketten.

Etiketten skal være forsynet med det europæiske BGB-symbol og nedenstående BGB-logo for »Olio di Puglia«:

Høstmåned og -år, den måned, hvor olivenolien er udvundet, parti og emballeringsdato skal være anført på etiketten. Desuden skal den maksimale opbevaringsperiode, der ikke må overstige 20 måneder fra pakkedatoen, angives. Det er tilladt at angive, at olien er produceret økologisk.

4. Kort angivelse af det geografiske områdes afgrænsning

Produktionsområdet for ekstra jomfruolivenolie med den beskyttede geografiske betegnelse »Olio di Puglia« omfatter hele regionen Puglia.

5. Tilknytning til det geografiske område

Ansøgningen om anerkendelse er baseret på »Olio di Puglias« kvalitative egenskaber såvel som på oliens omdømme.

Puglia-regionen er den østligst beliggende region i Italien, og den er kendetegnet ved et typisk halvtørt middelhavsklima. Den grænser op til Det Joniske Hav og den sydlige del af Adriaterhavet.

Den årlige nedbør på omkring 600 mm er ujævnt fordelt og falder for to tredjedeles vedkommende i vinterperioden, hvor der ses sne i lavlandet på grund af frembrud af kolde luftmasser fra nord eller nordøst.

Sædvanligvis kommer vindene i Puglia først og fremmest fra syd. Om sommeren forårsager Siroccoen eller Sydvestvinden tilstrømning af meget varm luft fra Afrika, der giver anledning til hurtige og markante temperaturstigninger. Størstedelen af året er temperaturerne generelt meget milde, navnlig på kystsletterne.

Den karstiske karakter af størstedelen af Puglia og den sjældne nedbør gør regionen særlig fattig på overfladevand. Puglia har ingen orografiske barrierer. Halvdelen af regionen Puglia er flad og ligger højst 100 meter over havets overflade. Bakkedragene er kun omkring 680 meter over havets overflade. De kendetegn, der er karakteristiske for olivendyrkningen i Puglia, kan tilskrives disse meget specifikke geografiske og orografiske begrænsninger samt klima- og jordbundsforhold, som skaber usædvanlig gunstige betingelser for olivendyrkning. De særlige klimatiske forhold, der ses i det geografiske område, hvor der typisk dyrkes oliven, og som er beskrevet ovenfor, i den periode, hvor der ophobes olie, og frugterne modnes, er den vigtigste miljømæssige faktor, der har afgørende betydning for visse af produktets kvalitetsparametre, såsom indholdet af fenolforbindelser og flygtige forbindelser. Temperatur- og nedbørsforholdene i den periode, hvor olien dannes i olivenfrugten (august-september), fremmer syntesen af polyfenoler, der dannes i frugterne. Polyfenoler dannes ved intense påvirkninger som f.eks. nedbør og/eller temperatur, og træet anvender dem selv til at modvirke produktionen af frie radikaler. Nedbøren i efteråret (oktober-november) fremmer derimod syntesen af flygtige forbindelser. Den særlige vejrcyklus i Puglia — varm og tør, når olien dannes i frugterne, og køligere og mere fugtig under modningen — er afgørende for udviklingen først af polyfenoler og dernæst af flygtige forbindelser. Polyfenolerne giver en bitter og skarp smag, men er ligeledes afgørende for de sundhedsmæssige egenskaber, der er en typisk og særskilt egenskab ved BGB »Olio di Puglia« i forhold til kvalitetsstandarden for produkter af samme type, der produceres uden for produktionsområdet. De flygtige forbindelser forårsager de vegetabilske noter, der er typiske for BGB »Olio di Puglia«, jf. punkt 3.2.

Interaktionen mellem disse egenskaber kombineret med olivenfrugternes genotyper bevirker, at en unik fænotype kommer til udtryk. Der findes en omfattende videnskabelig litteratur, der fremhæver den indflydelse, som kombinationen af genotype og miljø har på produktets kvalitetsegenskaber, og de første vidnesbyrd herom dukkede op i starten af 1960’erne.

De vigtigste sorter er de ældste sorter, der er blevet dyrket i regionen, og de er udbredt i hele regionen, selv om der findes mere specialiserede områder. Disse sorter gør det muligt at opnå en olie med de kemiske og organoleptiske egenskaber, som forbrugerne let kan identificere og genkende.

Regionen Puglia producerer takket være de mange forskellige betingelser, der er beskrevet ovenfor, en ekstra jomfruolivenolie med en farve, en frugtagtig duft og smag, en bitterhed og en skarphed, der kan variere meget. Denne variation kombineret med oliens indhold af biofenoler (> 250 mg/kg på certificeringstidspunktet), der er resultatet af de temperatur- og nedbørsmæssige begrænsninger, er kendetegnende for tilknytningen til det geografiske område.

Det er således dette element, der er fælles for olier fremstillet i Puglia, hvis værdier for bitterhed og skarphed på mellem 2 og 7 er kvalitetskendetegn, der gør, at kvaliteten af ekstra jomfruolivenolie BGB »Olio di Puglia« skiller sig ud i forhold til kvalitetsniveauet for produkter af samme type fremstillet uden for produktionsområdet.

Den bitre og skarpe smag, der skyldes polyfenolmolekyler, udgør nu en del af produktets positive egenskaber og er en meget nyttig faktor ved bestemmelsen af dens friskhed. Disse molekyler har således en tendens til at oxidere over tid, hvorved de mister den karakteristiske smag og de gunstige sundhedsmæssige egenskaber, som de tilfører produktet. Varespecifikationen for BGB »Olio di Puglia«, der er udformet med henblik på at fremme tanken om produktets »friskhed« som et særskilt element, kræver, at høståret fremgår af etiketten.

De særlige jordbunds- og klimaforhold er også bestemmende for sammensætningen af steroler, terpener og flygtige forbindelser, der navnlig er rig på hexanal, som giver olien en duft af nyslået græs.

Dyrkningsmetoderne, navnlig høstperioden og forvaltningen af kunstvanding, bidrager til at binde og forbedre disse egenskaber.

Høsten foregår normalt, når pigmentindekset er mellem 2 (mere end 50 % pigmenteret yderskal) og 5 (100 % pigmenteret mesocarpium), dvs. inden indholdet af polyfenoler falder. Derudover anvendes kunstvanding hovedsageligt i tørre områder, og når den anvendes, vælges der som hovedregel supplerende kunstvanding for at bevare indholdet af både polyfenoler og flygtige forbindelser, således at de typiske grønne aromaer bevares. Det skal under alle omstændigheder understreges, at de to dyrkningsteknikker anvendes i samspil med de særlige vejrforhold i Puglia-regionen under frugternes modning, for de er afgørende for ophobningen af polyfenoler og dernæst af flygtige forbindelser, der gør det muligt at opnå værdier svarende til de egenskaber, der er fastsat i den gældende varespecifikation. Endelig er interaktionen mellem disse kulturelle og klimatiske karakteristika kombineret med genotypen for de olivenfrugter, der dyrkes i regionen, afgørende for, at en unik fænotype kan komme til udtryk.

Udvindingsteknikkerne bidrager også til de egenskaber, der er typiske for »Olio di Puglia«. Der findes således fordelt over hele regionen Puglia over tusind oliemøller med en avanceret teknologi, hvis ansatte har adgang til en passende teknisk uddannelse, så de løbende kan holde sig ajour, sikre en olie af bedste kvalitet og optimere de typiske egenskaber, der hænger sammen med tilstedeværelsen af polyfenolmolekyler og flygtige forbindelser, som er vigtige for de egenskaber, der er beskrevet i punkt 3.2.

De tidligste beviser for dyrkning af oliventræer i Puglia går tilbage til den neolitiske periode (5000 år før vores tidsregning). I dokumenter fra 1792, fra det 19. og det 20. århundrede beskrives handlen med olie fra Puglia-regionen, hvilket vidner om produktets anerkendte kvalitet. Senere er oliens værdi og omdømme blevet dokumenteret ved forskellige fakturaer fra 50’erne, 60’erne, 80’erne og senere i det 20. århundrede og ved handelsdokumenter, hvoraf fremgår navnet »Olio di Puglia«.

Det er også værd at fremhæve den historiske tilstedeværelse af dette produkt i handelen, hvor »Olio di Puglia« indgik i den daglige sprogbrug. En lang række offentlige arrangementer, såsom konkurrencer, prøvesmagninger, gastronomiske og ønologiske arrangementer samt uddannelsesforløb inden for oliesmagning på nationalt og regionalt plan henviser udtrykkeligt til »Olio di Puglia«. Disse henvisninger omfatter navnlig:

— »Guida agli oli extra vergine di Puglia« (Guide til ekstra jomfruolier fra Puglia), der viser forbindelsen mellem gastronomien i Puglia og »Olio di Puglia« som et fremtrædende produkt i regionens kurv af landbrugsfødevarer. I denne publikation beskrives den løbende forbedring af kvaliteten af produktionen fra Puglia og tildelingen af prisen »Premio extra top« til de bedste olier fra Puglia.

— »Guida gambero rosso 2018« har tildelt 17 bedrifter i Puglia, der fremstiller »Olio di Puglia«, prisen »Tre foglie«.

— En lang række producenter af de bedste olier fra Puglia deltager i konkurrencen »Oro di Puglia«, der blev lanceret i 2009 og nu arrangeres for 10. gang.

— »Olio di Puglia« er ligeledes til stede på store messer i Italien som f.eks. Gourmet Food Festival i Torino og SOL i Verona, eller internationale messer såsom Fancy Food og NYIOOC i New York.

— Endelig tilrettelægges der mange initiativer, arrangementer og konferencer i regionen [december/2013, »SensAzioni del Sud« i Conversano; november/2014 »Pane e Olio« i Cassano delle Murge (BA); juni/2017 »Archeolio ciclotur« i Avetrana (TA); november/2017 »Il Filo d’Olio« i Ostuni (BR); maj/2018 »Puglia e Olio legame indissolubile…« i Acaya (LE); oktober/2016 »Olio di Puglia dialoghi fluidi« i Ostuni (BR)]; de vidner om det anerkendte omdømme, som »Olio di Puglia« har, hvilket hovedsageligt, men ikke alene ligger i et olivenprodukts iboende kvalitet, men også i dets evne til at repræsentere et helt geografisk område, nemlig regionen Puglia, med dets historie, traditioner, landskab og kultur.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

Den konsoliderede udgave af varespecifikationen kan ses på webstedet: http://www.politicheagricole.it/flex/cm/pages/ServeBLOB.php/L/IT/IDPagina/3335

eller

ved at gå direkte til det italienske landbrugsfødevare- og skovministeriums hjemmeside (www.politicheagricole.it) og klikke på »Qualità« (øverst til højre), derefter på »Prodotti DOP IGP STG« (i venstre side) og til sidst på »Disciplinari di Produzione all’esame dell’UE«.

(1) EUT L 343 af 14.12.2012, s. 1.